En savnet etter hyttebrann
Politiet fikk melding om brannen klokken 6.40 tirsdag morgen. To menn på 25 og 63 år oppholdt seg i en reindriftshytte ved Rávotjohka om lag seks mil fra Karasjok. 63-åringen kom seg opp på en høyde og varslet om brannen. - 25-åringen er savnet etter brannen. Det samme er to hunder, opplyser operasjonsleder i Øst-Finnmark politidistrikt, Svein-Erik Jacobsen til NTB. Hytta er nedbrent, men den savnede 25-åringen er ikke funnet. - Det er ikke observert noen spor ut av hytta, sier operasjonslederen, som langt på vei bekrefter at det er lite trolig at 25-åringen er i live etter brannen. 63-åringen som fikk ringt etter hjelp, er fraktet til legevakt med røykskader. Han skal ifølge politiet være preget av situasjonen. Det er ventet at de branntekniske undersøkelsene vil starte ved 18-tiden.
En mann i 20-årene er savnet etter en hyttebrann på Finnmarksvidda tirsdag morgen.